Երբ օդանավակայանից վերադարձան, տեսավ, թե ինչպես են մորաքույրներն իր անկողնու կողքին ևս մեկը դրել, նյարդայնացավ' հասկանալով, որ այս կտուրի տակ միակ վայրը, որտեղ կարող էր մենակ մնալ, «աղջիկների սենյակի» են վերածել: Երկուսին մի սենյակում էին տեղավորել կամ, որ իրեն ավելի լավ տանջեն, կամ իր սենյակից լավ տեսարան է բացվում և ուզում են հյուրի վրա ավելի լավ տպավորություն թողնել, կամ էլ ԱԸՄՀԽԾ-ի' Ազգամիջյան ընկերությունն ու մշակութային հանդուրժողականությունը խրախուսող ծրագրի շրջանակներում նպատակահարմար են գտել երկու աղջիկների հանդիպումը: Չնայած նրան, որ Ասյան օտարի հետ իր սենյակը կիսելու նվազագույն ցանկություն անգամ չուներ, հյուրի մոտ չէր կարող ընդդիմանալ և ատամները սեղմելով' համաձայնեց այս ճամբարին: Բայց համբերությունը սպառվում էր: Բավական չէ. որ ամերիկացի աղջկան տեղավորել են իր ննջասենյակում, Քազանջը ընտանիքի կանայք էլ, երևում է, պատրաստվում էին ճաշել մինչև պատվավոր հյուրի արթնանալը: Քսան րոպեում արթնացրին իրար, տաքացրին ոսպով ապուրն ու մսով ճաշը, կաթսաները խոհանոցից ճաշասենյակ բերեցին, իսկ Հինգերորդ Սուլթանը այդ ընթացքում պահանջկոտ մլավոցներով հետևում էր բույրին: Անշարժ նստել էին աթոռներին, չէին խոսում, հեռուստացույց էին դիտում ու փսփսում: Այդ ընթացքում բացի Հինգերորդ սուլթանից բոլորն իրենց կերակուրները քիչ-քիչ կերան, և այլևս բան չմնաց: